Contacontes, col·locació de caixes-niu i visita ornitològica en la marjal d’Almardà
11 de gener 2022

![](/media/25saxh03/c_casapenyacartel.jpg?width=492&height=692&mode=max)

La Casa Penya presenta per a este 2022 una ampla programació d’activitats per a tots els gustos i edats. El Centre d’Educació Ambiental de la marjal d’Almardà-Almenara obri les portes tots els diumenges per realitzar visites guiades. A més a més, acollirà tres diumenges especials: el 16 de gener tindrà lloc un contacontes, el 20 de febrer es durà a terme la col·locació de caixes-niu i per al 27 de març està programada una visita ornitològica.

La Casa Penya és un centre d'educació ambiental i voluntariat situat en la marjal d’Almenara-Almardà. Es tracta d'una antiga casa arrossera gestionada per Acció Ecologista Agró mitjançant un conveni amb l’Ajuntament de Sagunt, que és el propietari de la casa, per desenvolupar programes mediambientals i de voluntariat.

A més a més, enguany des de la Comissió d’Educació Ambiental d’Acció Ecologista Agró se celebrarà el Dia Mundial de les Zones Humides el dissabte 5 de febrer així com el Dia de la Dona, el dissabte 12 de març. Les zones humides, malgrat la seua importància, han hagut de suportar nombroses pressions antròpiques fins a arribar a la degradació i desaparició de més del 80% d’estos espais. És per això que, amb motiu de millorar el seu estat de conservació, les activitats d’este hivern de La Casa Penya se centraran en conéixer, admirar, estimar, respectar i posar en valor la bellesa i els tresors que amaga la marjal d’Almardà-Almenara.

En eixe sentit, el diumenge 16 de gener està programada una activitat dirigida als més menuts. El contacontes Cornalina i el cas de la tortuga invasora, de La Niña Cristal, narra la història de Cornalina, una tortuga d’estany europea (Emys orbicularis) que arriba a la marjal i es fa amiga dels animals i les plantes. Però, l’aparició inesperada d’una tortuga exòtica invasora ho trastoca tot.

El segon diumenge especial serà el 20 de febrer. Eixe dia, per a millorar la biodiversitat de la marjal, s’instal·laran caixes-niu que serviran de llar a molts ocells. Finalment, la convocatòria de diumenges especials d’este hivern finalitzarà amb una visita ornitològica a la Finca Penya, la reserva de fauna silvestre que Acció Ecologista-Agró custodia a la marjal d’Almardà. Durant esta cita s’aprofundirà a identificar les aus que viuen a la marjal.

A banda de totes estes activitats, cal recordar que es pot visitar La Casa Penya tots els diumenges de gener, febrer i març. Concretament d’11.00 a 13.00 hores. A més a més, també està oberta al públic els dimecres per a rebre centres educatius, així com els dijous i divendres per a oferir visites a grups d’adults.

Per a participar en qualsevol d’estes cinc activitats cal inscripció prèvia, ja que l’aforament és limitat. Els i les interessades a apuntar-se, hauran d’emplenar el formulari de cadascuna de les activitats programades i rebran el correu de confirmació de la plaça. Per a aquelles persones que vulguen concertar una visita els dimecres, dijous o divendres, hauran d’enviar un correu a visitescasapenya@gmail.com

*   [](http://www.facebook.com/sharer.php?u=https://aytosagunto.es/va/actualitat/contacontes-col-locació-de-caixes-niu-i-visita-ornitològica-en-la-marjal-d-almardà/ "Facebook")
*   [](http://twitter.com/share?url=https://aytosagunto.es/va/actualitat/contacontes-col-locació-de-caixes-niu-i-visita-ornitològica-en-la-marjal-d-almardà/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/contacontes-col-locació-de-caixes-niu-i-visita-ornitològica-en-la-marjal-d-almardà/ "Linked In")
*   [](mailto:?body=https://aytosagunto.es/va/actualitat/contacontes-col-locació-de-caixes-niu-i-visita-ornitològica-en-la-marjal-d-almardà/)